Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 204/14/6601	Banská Bystrica, 5.1.2015
EEČ : 2-45-16-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 50,00 € 
b.	Peňažná suma určená na všeobecne prospešné účely: 25,00 € 
c.	Konkrétny adresát peňažnej sumy určenej na všeobecne prospešné účely: BOJ s SMA, O.Z. Cintorínska 8, 925 82 Tešedíkovo 
d.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX - Východ pod spisovou značkou ORP-349/OV-BB-2014.
v čase okolo 08.30 h dňa 05. novembra 2013 v Banskej Bystrici na Ďumbierskej 22 v byte po predchádzajúcom slovnom konflikte fyzicky napadol XXXXX PhD., tak, že ho najprv v chodbe bytu za vchodovými dverami chytil pod krk a začal ho škrtiť, následne ho pustil a po tomto v priestoroch obývačky došlo medzi nimi k ďalším slovným konfliktoch, pri ktorých ho viackrát udrel rukou zovretou v päsť do ľavej časti tváre a to do sánky a krku a tiež do oblasti temena hlavy a jedenkrát do oblasti brady, čím mu spôsobil pomliaždenie temennej oblasti hlavy, pomliaždenie v oblasti pravej sánky, podvrtnutie krčnej chrbtice, mnohopočetné odreniny predlaktí obojstranne, mnohopočetné odreniny trupu, pomliaždenie v oblasti krku a pomliaždenie hrtana, ktoré zranenia si vyžiadali dobu práceneschopnosti poškodeného v trvaní do 3 týždňov,

Odôvodnenie: 
Uznesením povereného príslušníka PZ OOPZ XXXXX-východ ČVS: ORP-349/OV-BB-2014 z 11.08.2014 bolo podľa § 206 odsek 1 Trestného poriadku vznesené obvinenie XXXXX pre  prečin ublíženia na zdraví podľa § 156 ods. 1 Trestného zákona,ktorého sa dopustil na tom skutkovom základe ako je uvedené vo výrokovej časti uznesenia.

Dňa 30.10. 2014 bol Okresnej prokuratúre v Banskej Bystrici v uvedenej trestnej veci doručený návrh povereného príslušníka na podanie obžaloby.

 V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol  11.11.2014  konajúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

Vykonaným dokazovaním v prípravnom konaní bolo preukázané, že obvinený svojím konaním naplnil všetky zákonné znaky skutkovej podstaty prečinu ublíženia na zdraví podľa § 156 ods. 1 Trestného zákona.

Obvinený v rámci prípravného konania vyhlásil, že skutok, ktorý mu je kladený za vinu spáchal. Toto vyhlásenie urobil slobodne, vážne, zrozumiteľne a určito. Konanie oľutoval. Poškodený súhlasil s návrhom na uzatvorenie zmieru, po uhradení škody, ktorá mu vznikla konaním obvineného.

Dňa 23.12.2014 bola mediačnou úradníčkou tunajšieho okresného súdu predložená správa o výsledku mediácie. Obvinený v  rámci mediácie vyhlásil, že spáchal skutok, pre ktorý je stíhaný a svoje konanie úprimne oľutoval. Zároveň vyhlásil, že má záujem vyriešiť predmetnú trestnú vec uzatvorením zmieru. Poškodený sa v priebehu mediácie vyjadril, že s uzavretím zmieru súhlasia.

Dňa 23.12.2014 obvinený poukázal na účet Okresnej prokuratúry v Banskej Bystrici sumu vo výške 50,00 € určenú na všeobecne prospešné účely, ktorá suma nie je zrejme neprimeraná závažnosti spáchaného prečinu. 

Z uvedenej sumy,  je 50% vo výške 25,- € poukázaných na peňažnú pomoc obetiam trestnej činnosti a zvyšných 50% vo výške 25,- € konkrétnemu adresátovi určenému obvineným - BOJ s SMA, občianske združenie, Cintorínska 8, 925 82, Tešedíkovo, č. ú. 1179807019 vedený v UniCredit Bank Slovakia, Šancova1, 813 33 Bratislava, IČO:42210071.
Dňa22.12.2014 bol mediačnou úradníčkou tunajšieho Okresného súdu v Banskej Bystrici uzatvorený zmier medzi obvineným a poškodeným.

Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.
	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

Vzhľadom na skutočnosť, že za prečin ublíženia na zdraví podľa § 153 ods. 1, ods. 3 písm. a/ Trestného zákona a prečin výtržníctva podľa § 364 ods. 1 písm. a/ Trestného zákona, je ustanovený trest odňatia slobody, ktorého horná hranica neprevyšuje 5 rokov, obvinený vyhlásil, že spáchal skutok, za ktorý mu bolo vznesené obvinenie a zložil na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvineného a jeho osobné a majetkové pomery - možno konštatovať, že boli splnené všetky zákonné podmienky § 220 odsek 1 Trestného poriadku.
 
	Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka